text: Horsens-spiller kan ånde lettet op
  17 september 2010 kl. 12.50
  Martin Spelmann fra AC Horsens er ikke længere sigtet for at have taget kvælertag på en mand under en tur i byen. Det oplyser Horsens Folkeblad.
  Slået og grebet om halsen 
  23-årige Spelmann og holdkammeraten Nabil Aslam var begge anklaget for at have overfaldet en mand, da Horsens-spillerne fejrede oprykningen til Superligaen med en tur i byen den 5. juni.
  På Teatertorvet opstod der tumult og efterfølgende blev ofret - en ung mand - slået og grebet om halsen.
  
  Selvforsvar 
  Nabil Aslam har erkendt at have slået manden, mens Martin Spelmann hele tiden har nægtet halsgrebet.
  Fredag middag oplyste anklageren under retssagen i Horsens, at anklagemyndigheden frafalder sigtelsen mod Martin Spelmann, da man mener, at der ikke er nok beviser mod ham.
  Nabil Aslam har forklaret, at slaget var selvforsvar. Han blev dog idømt 30 dages betinget fængsel.
   
  
  Anker måske 
  - Jeg har talt med Nabil Aslam om muligheden for at anke til landsretten og det er vi blevet enige om at gøre, fortæller Ole W. Rasmussen, der er forsvarer for begge spillere.
   
  AC Horsens ønsker ikke at kommentere sagen yderligere før den er endelig afsluttet.
  